ሂልኮ ኮሌጅ ዛሬ በኢሲ ኤ አዳራሽ ተማሪዎችን ያስመርቃል 
  በግል ኮሌጆች ምስረታ ቀዳሚና ፈርቀዳጅ የሆነው ሂልኮ ኮሌጅ ዛሬ በተባበሩት መንግስታት ድርጅት የአፍሪካ ኢኮኖሚክ ኮሚሽን (ኢሲኤ) አዳራሽ 350 ያህል ተማሪዎችን በመጀመሪያና በሁለተኛ ዲግሪ ያስመርቃል፡፡ ትኩረቱን በኢንፎርሜሽን ቴክኖሎጂ (ኮምፒዩተር ሳይንስ፣ ቴክኖሎጂና ሶፍትዌር ኢንጂነሪንግ) ላይ በማድረግ በ1990 ዓ.ም የተመሰረተው ሂልኮ ኮሌጅ ባለፉት 18 ዓመታት ከ3000 በላይ ተማሪዎች አሰልጥኖ ማስመረቁን የኮሌጁ ፕሬዚዳንት ዶ/ር ናስር ዲኖ ገልፀዋል፡፡ በሁለት ማስተርስ ዲግሪ ማሰልጠን የጀመሪት ከ7 ዓመት በፊት ሲሆን የመጀመሪያዎቹን ሰልጣኞች ከሁለት ዓት በፊት በ2013 አስመርቀዋል፡፡ በዛሬው ዕለት በሁለተኛ (ማስተርስ) ዲግሪ የሚመረቁት 250 ተማሪዎች ሲሆኑ ከዚህ ውስጥ 160 በኮምፒዩተር ሳይንስ፣ የተቀሩት በሶፍትዌር ኢንጂነሪንግ፣ በኮምፒዩተር ሳይንስ የመጀመሪያ ዲግሪ ደግሞ 100 ተማሪዎች እንደሚመረቁ ፕሬዚዳንቱ ተናግረዋል፡፡ ለአገራችን ዕድገትና ልማት የበኩላችንን አስተዋፅኦ ለማበርከት መንግሥት ለከፍተኛ የትምህርት ተቋማት በቀየሰው የትምህርት ስትራቴጂ መሠራት እየተጓዝን ነው ያሉት ዶ/ር ናስር፣ መንግሥት በበከፍተኛ የትምህርት ተቋማት የሴቶች ተሳትፎ 30 ከመቶ እንዲሆን በወሰነው መሰረት እኛ ዛሬ ከምናስመርቃቸው ውስጥ 25 ከመቶ ሴቶች ናቸው፡፡ ሲመረቁ ቁጥራቸው ይህን ካከለ ሲመዘገቡ ምን ያህል ከፍተኛ እንደነበር መገመት አያቅትም፡፡ አሁን ካለው የሳይንስና ኢንጂነሪንግ ተፈላጊነት አንፃር ጥሩ እየሰራን ነው፡፡ እኛ ለየት የሚያደርገን ነገር አለን፡፡ ተማሪዎቻችንን ተመርቃችኋል ብለን ጋዋን አልብሰንና ዲግሪ ሰጥተን አንሸኝም፡፡ ምረቃውን ሥራ ነው የምናደርገው ያሉት ፕሬዚዳንቱ፣ እያንዳንዱ የማስተርስ ዲግሪ ተማሪ ሪሰርች ፕሮጀክት ወይም ሪሰርች ቴሲስ ምርምር ሳይሰራ አይመረቅም፡፡ የምርምር ስሜት ካልፈጠርንበት አዳማጭነት ብቻውን ለውጥ አያመጣም፡፡ ማሰብ፣ መመራመር፣ ማዳመጥ፣ ወደ ሥራ መተርጎም በሙሉ አስፈላጊ ሂደቶች ናቸው፡፡ ተማሪዎቹ የሰሯቸው ምርምሮች በኢሲኤ አዳራሽ ለኤግዚቢሽን ቀርበዋል፡፡ የምንጋብዛቸው እንግዶች ወላጀች ብቻ ሳይሆኑ ወደፊት ተማሪዎቹን ሊቀጥሩ የሚችሉ የድርጅትና፣ የኢንዱስትሪ ባለቤቶችና ኃላፊዎች የልጆቹን ችሎታ እንዲያዩ እናደርጋለን፡፡ ዘንድሮ ተማሪዎቻችን የሰሯቸው ብዙ ምርምሮች እውቅና አግኝተው በአገር ውስጥ በዓለም አቀፍ ጆርናሎች (መጽሔቶች) ታትመዋል … በማለት አስረድተዋል፡፡ የመጀመሪያም ሆነ የሁለተኛ ዲግሪ ምርምር ውጤቶች ተመዝነው ከፍተኛ ውጤት ያመጡ ተማሪዎች ሰርቲፊኬት እንደሚሸለሙ ዶ/ር ናስር ዲኖ ገልጸዋል፡፡ 